《寄李益少监兼送张实游幽州》
唐代·王建

大雅废已久，人伦失其常。天若不生君，谁复为文纲。

迷者得道路，溺者遇舟航。国风人已变，山泽增辉光。

星辰有其位，岂合离帝傍。贤人既遐征，凤鸟安来翔。

少小慕高名，所念隔山冈。集卷新纸封，每读常焚香。

古来难自达，取鉴在贤良。未为知音故，徒恨名不彰。

谅无金石坚，性命岂能长。常恐一世中，不上君子堂。

伟哉清河子，少年志坚强。箧中有素文，千里求发扬。

自顾音韵乖，无因合宫商。幸君达精诚，为我求回章。

作者简介：王建（768年—835年），字仲初，颍川（今河南许昌）人，唐朝诗人。出身寒微，一生潦倒。曾一度从军，约46岁始入仕，曾任昭应县丞、太常寺丞等职。后出为陕州司马，世称王司马。与张籍友善，乐府与张齐名，世称张王乐府。